Úrad vlády SR						  Na rokovanie vlády SR
Sekcia hospodárskej politiky					  dňa 10.10.2001
									  k číslu: 6606/2001
									  k bodu: 13

S t a n o v i s k o 

k návrhu na zmenu a doplnenie „Programu podpory rozvoja bytovej výstavby realizovanej formou poskytovania bankových záruk za úvery“

I.

            Materiál iniciatívne predkladá minister výstavby a regionálneho rozvoja.

            V materiáli sa predkladá iniciatívny návrh na doplnenie pôvodného programu podpory rozvoja bytovej výstavby realizovanej formou poskytovania bankových záruk za úvery (ďalej program bankových záruk). Navrhuje sa poskytnúť bankovú záruku do 100% istiny úveru poskytnutého spoločenstvu vlastníkov, resp. správcovi bytového fondu na obnovu bytového domu, maximálne do výšky oprávnených nákladov, pričom maximálna výška úveru nepresiahne 200 tis. Sk na jeden byt. Doba   platnosti záruky sa navrhuje najviac 10 rokov odo dňa vystavenia záručnej listiny. Podpora sa bude vzťahovať na úvery poskytnuté na opravy, modernizáciu  a  rekonštrukciu spoločných častí, zariadení a  príslušenstva  bytového domu a konštrukcií, ktoré je nevyhnutné vykonať spoločne s nimi (vystupujúce konštrukcie, ako sú balkóny, loggie). V rámci definovaných účelov je možné realizovať aj práce pri obnove tepelnej ochrany budov, odstaňovania statických nedostatkov, opravy, resp. výmeny výťahov, inštalačných rozvodov, striech apod.

           Realizáciu programu vykonáva Slovenská záručná a rozvojová banka, š.p.ú., ktorá okrem inej činnosti poskytuje záruky za úvery investičného charakteru alebo investičnoprevádzkového charakteru. Táto  banka bude vykonávať realizáciu programu aj po jeho zmene a doplnení.

           Navrhovaný program nevyžaduje zvýšené nároky na  štátny rozpočet, nakoľko sa bude realizovať z prostriedkov vyčlenených v štátnom rozpočte na program bankových záruk. Program sa vyhlasuje na dobu neurčitú 

II.

          Materiál bol predložený na štandardné medzirezortné pripomienkové konanie. Podľa vyhodnotenia tohto konania bola väčšina pripomienok akceptovaná alebo čiastočne akceptovaná.  Odporúčanie Ministerstva financií SR skrátiť platnosť bankovej záruky z 10 rokov na 36 mesiacov (3 roky) nebola akceptovaná. 

III.

         Doplnenie pôvodného programu bankových záruk sa navrhuje z dôvodu rozšírenia  poskytovania podpory a vytvorenia podmienok pre oživenie a rozvoj bytovej výstavby a obnovu bytového fondu.

         Navrhovaný krok je v súlade s Programovým vyhlásením vlády SR, v ktorom pre riešenie rozvoja bývania, financovania  bytovej výstavby  a  obnovy bytového fondu vláda chcela pripraviť legislatívne a inštitucionálne podmienky, ktoré budú motivačne pôsobiť na stavebníkov a umožniť  okrem vlastných zdrojov stavebníkov využívať komplexný systém ekonomických nástrojov, najmä výhodných úverov a daňových úľav.

         K predloženému  návrhu možno dať tieto pripomienky:

-	zvoliť vhodnejší názov dokumentu, napr. návrh aktualizácie „Programu podpory  rozvoja bytovej výstavby realizovanej formou poskytovania bankových záruk za úvery“,
-	upraviť časť I – Spôsob vyhlásenia: Program vyhlasuje Ministerstvo výstavby a regionálneho rozvoja SR zverejnením v Obchodnom vestníku. Program bude zverejnený aj na www stránke  MVRR SR a v dennej tlači,
-	doplniť chýbajúce vyhodnotenie dopadu aktualizovaného programu na zamestnanosť a tvorbu pracovných miest.

         Porada ekonomických ministrov vlády SR predložený návrh neprerokovala.
      
         Návrh uznesenia vlády SR, podľa vyššie uvedených pripomienok, odporúčame upraviť:

         Vláda
A.	schvaľuje
               A.1.  aktualizovaný „Program podpory rozvoja bytovej výstavby                                   realizovanej formou poskytovania bankových záruk za úvery“

B.	ukladá
ministrovi výstavby a regionálneho vývoja 
B.1.  vyhlásiť aktualizovaný „Program podpory rozvoja bytovej výstavby           realizovanej formou poskytovania bankových záruk za úvery“      

                       Termín:  ihneď
                        
Vykoná: minister výstavby  a regionálneho rozvoja

              Odporúčame, aby vláda o predloženom návrhu rozhodla na základe  výsledku  rozpravy s prihliadnutím na uvedené pripomienky.

Bratislava  8.  10.  2001